b"\n_START_ARTICLE_\nC1 Ariete\n_START_SECTION_\nOrigen i desenvolupament\n_START_PARAGRAPH_\nAls anys 80, It\xc3\xa0lia es va plantejar la substituci\xc3\xb3 dels tancs que tenia per un vehicle de nova generaci\xc3\xb3 i de fabricaci\xc3\xb3 nacional. Per\xc3\xb2 a causa del desenvolupament del ca\xc3\xa7atancs B1 Centauro, que consideraven prioritari, el projecte es va estancar en gran manera. Quan van considerar necessari, definitivament, tenir un nou tanc van establir uns requeriments. Els requeriments, semblants als d'altres tancs de l'\xc3\xa8poca com el Leopard 2 o el M1 Abrams), eren que el tanc tingu\xc3\xa9s un can\xc3\xb3 de 120 mm, una motor amb una pot\xc3\xa8ncia de 1300 CV i un blindatge que pogu\xc3\xa9s resistir impactes de projectils de blindats de pot\xc3\xa8ncia de foc semblant. Arribant a un acord amb la ind\xc3\xbastria van comen\xc3\xa7ar a dissenyar el tanc. _NEWLINE_L'any 1986 es va entregar el primer prototip. Despr\xc3\xa9s de dos anys de proves amb 7 prototips m\xc3\xa9s i arribant a realitzar fins a 3000 trets amb el can\xc3\xb3, van donar per completades les proves. _NEWLINE_El primer C1 Ariete va ser entregat l'any 1995 i se'n va acabar la producci\xc3\xb3 l'agost de 2002, havent-ne fet una producci\xc3\xb3 total de 200 unitats._NEWLINE_Inicialment es tenia prevista una producci\xc3\xb3 total de 700 C1 Ariete en dos lots, un primer de 300 i un segon lot de 400. A causa del col\xc2\xb7lapse de la Uni\xc3\xb3 Sovi\xc3\xa8tica, i per tant de la finalitzaci\xc3\xb3 de la Guerra Freda, la demanda es va reduir a 200 unitats. Aix\xc3\xb2, sumat a la venda en massa de Leopard 1 i la recent aparici\xc3\xb3 del Leopard 2, que complic\xc3\xa0 la cerca de possibles compradors, va fer que el preu unitari del C1 Ariete fos molt alt per culpa dels costos fixos de desenvolupament._NEWLINE_Que nom\xc3\xa9s s'hagi fet una s\xc3\xa8rie de tancs C1 Ariete ha fet impossible la implantaci\xc3\xb3 d'un sistema de millora cont\xc3\xadnua, com al cas del M1 Abrams o Leopard 2. I aix\xc3\xb2 tamb\xc3\xa9 \xc3\xa9s un dels causants del lleuger desfasament que pateix el C1 Ariete respecte d'altres tancs actuals, sobretot en mat\xc3\xa8ria defensiva.\n_START_SECTION_\nBlindatge i distribuci\xc3\xb3\n_START_PARAGRAPH_\nEl C1 Ariete consta d'una barcassa muntada amb planxes d'acer soldades juntament amb m\xc3\xb2duls de blindatge compost a dins. Aquesta combinaci\xc3\xb3 permet resistir impactes de projectils de c\xc3\xa0rrega buida (HEAT). A m\xc3\xa9s a m\xc3\xa9s, a la barcassa, s'hi pot afegir blindatge addicional. A sobre hi ha la torreta centrada al mig del tanc, amb un blindatge igual que el de la barcassa. El motor va situat al darrere del tanc i t\xc3\xa9 dues entrades d'aire al lateral, per refrigeraci\xc3\xb3 del motor, i la sortida d'aire est\xc3\xa0 situada a la part superior. Tot aix\xc3\xb2 va sobre unes erugues que tenen un tren de rodatge format per set rodes de rodatge, quatre corrons de retorn, una roda motriu i una roda tensora a cada banda._NEWLINE_El blindatge, a m\xc3\xa9s a m\xc3\xa9s, consta d'un refor\xc3\xa7 a la part frontal per aguantar millor els impactes. Tamb\xc3\xa9 la part superior de la torreta disposa d'un blindatge addicional, un recobriment de material pl\xc3\xa0stic, per protegir la tripulaci\xc3\xb3 de m\xc3\xadssils TOW 2 i de projectils explosius perforants._NEWLINE_Despr\xc3\xa9s de la Guerra d'Iraq es va refor\xc3\xa7ar encara m\xc3\xa9s el blindatge al frontal i als laterals, ja que es va comprovar que no resistia tan b\xc3\xa9 els impactes com el tanc estatunidenc M1 Abrams._NEWLINE_Tamb\xc3\xa9 disposa d'un sistema de defensa NBQ (nuclears, biol\xc3\xb2gics i qu\xc3\xadmics) SP-180 que filtra l'aire i crea una sobrepressi\xc3\xb3 dins l'habitacle de la tripulaci\xc3\xb3. Aix\xc3\xb2, sumat a un detector l\xc3\xa0ser de projectils entrants i un grup de quatre llan\xc3\xa7agranades GALIX de 80mm a cada costat de la torreta, formen els altres sistemes defensius del C1 Ariete.\n_START_SECTION_\nArmament principal\n_START_PARAGRAPH_\nEl C1 Ariete pot disparar a blancs parats o en moviment, de dia o de nit, tant si el mateix tanc s'est\xc3\xa0 movent com si no. L'armament principal \xc3\xa9s un can\xc3\xb3 Oto Melara de 120 mil\xc2\xb7l\xc3\xadmetres i 44 calibres de longitud (L44), que pot usar la mateixa munici\xc3\xb3 que altres tancs de la seva generaci\xc3\xb3 com el M1 Abrams o el Leopard 2. En total el tanc porta 42 projectils pel can\xc3\xb3, 15 a la torreta i 27 a la barcassa._NEWLINE_El can\xc3\xb3 est\xc3\xa0 estabilitzat en dos eixos per un sistema hidr\xc3\xa0ulic i pot disparar tota mena de municions, inclosa la munici\xc3\xb3 APFSDS (armour-piercing fin-stabilised discarding sabot) i c\xc3\xa0rrega buida (HEAT hig explosive anti-tank)._NEWLINE_El tub del can\xc3\xb3 de 120 mm est\xc3\xa0 equipat amb una camisa t\xc3\xa8rmica i un extractor de fums. A m\xc3\xa9s a m\xc3\xa9s, compta amb un sistema MRS (Muzzle Reference System) per verificar el paral\xc2\xb7lelisme entre la mira i eix del can\xc3\xb3.\n_START_SECTION_\nArmament secundari\n_START_PARAGRAPH_\nL'armament secundari del C1 Ariete \xc3\xa9s una metralladora est\xc3\xa0ndard NATO de 7,62 mm que va muntada coaxialment amb el can\xc3\xb3. Tamb\xc3\xa9 incorpora una altra metralladora igual per\xc3\xb2 muntada a la part superior de la torreta per poder oferir una lleugera defensa antia\xc3\xa8ria. Aquesta darrera metralladora va controlada pel comandant del tanc._NEWLINE_En total el C1 Ariete pot dur fins a 2.500 cartutxos per a les metralladores de 7,62 mm.\n_START_SECTION_\nSistema motor\n_START_PARAGRAPH_\nEl sistema motor del C1 Ariete \xc3\xa9s un motor turbodi\xc3\xa8sel sobrealimentat IVECO V-12 MTCA, amb dotze cilindres, que l\xc3\xad d\xc3\xb3na una pot\xc3\xa8ncia de 1250 CV. Aquest motor est\xc3\xa0 connectat a una transmissi\xc3\xb3 Renk LSG 3000 autom\xc3\xa0tica amb quatre marxes endavant i dues enrere, de llic\xc3\xa8ncia alemanya de la companyia ZF. Tamb\xc3\xa9 incorpora un sistema de direcci\xc3\xb3 i retardador hidr\xc3\xa0ulic._NEWLINE_Aquest motor permet al tanc adquirir velocitats de fins a 65 km/h per carretera i 45 km/h en camp obert._NEWLINE_El grup motor ha estat dissenyat per poder-se extreure com un sol bloc i substituir-se per un altre motor en menys d'una hora. Aix\xc3\xb2 fa que sigui f\xc3\xa0cil tenir els tancs operatius en el camp de batalla. El compartiment del motor est\xc3\xa0 a\xc3\xafllat de la resta del tanc per una mampara tallafocs, que protegeix la tripulaci\xc3\xb3 de qualsevol fuita o avaria que pugui haver-hi._NEWLINE_La suspensi\xc3\xb3 consisteix en barres de torsi\xc3\xb3 refor\xc3\xa7ades amb amortidors i l\xc3\xadmits hidr\xc3\xa0ulics. El tren de rodatge suporta unes erugues de mig metre d'ample aproximadament, que impulsen el tanc.\n_START_SECTION_\nEquip electr\xc3\xb2nic i \xc3\xb2ptic\n_START_PARAGRAPH_\nL'equip \xc3\xb2ptic del C1 Ariete est\xc3\xa0 constitu\xc3\xaft per tres periscopis per al conductor del tanc. L'artiller i el comandant disposen, tots dos, d'un visor de punteria independent que els permet adquirir objectius per separat, en el cas de l'artiller aquest incorpora una c\xc3\xa0mera t\xc3\xa8rmica per situacions atmosf\xc3\xa8riques adverses. A part, el comandant disposa d'un periscopi panor\xc3\xa0mic binocular SFIM SP-T694 estabilitzat sobre els eixos que gira de manera independent a la torreta._NEWLINE_Els visors estan vinculats a una calculadora bal\xc3\xadstica que mitjan\xc3\xa7ant diversos par\xc3\xa0metres (estat del can\xc3\xb3, condicions meteorol\xc3\xb2giques, inclinaci\xc3\xb3 del vehicle...) posiciona el can\xc3\xb3 per realitzar el tir. A m\xc3\xa9s a m\xc3\xa9s, l'artiller disposa d'un tel\xc3\xa8metre l\xc3\xa0ser per mesurar les dist\xc3\xa0ncies entre l'objectiu i el tanc._NEWLINE_Tots els periscopis i visors disposen d'un filtre per evitar que els tripulants quedin encegats per culpa d'emissions l\xc3\xa0ser o per explosions lluminoses. A m\xc3\xa9s a m\xc3\xa9s, el periscopi central del conductor disposa d'unes ulleres de visi\xc3\xb3 nocturna amb intensificador de llum, del qual el comandant tamb\xc3\xa9 en pot aprofitar-se mitjan\xc3\xa7ant una pantalla on hi veu aquest periscopi central.\n_START_SECTION_\nModificacions\n_START_PARAGRAPH_\nDe moment no s'han desenvolupat noves versions del C1 Centauro. L'\xc3\xbanica modificaci\xc3\xb3 que se li ha aplicat \xc3\xa9s una millora del blindatge addicional als laterals i a la part frontal del cos del tanc i de la torreta. Aquesta millora es va aplicar durant l'experi\xc3\xa8ncia italiana a la Guerra d'Iraq._NEWLINE_Tot i aix\xc3\xad, s'han realitzat estudis pensant en l'evoluci\xc3\xb3 i la modernitzaci\xc3\xb3 del C1 Ariete. Quan arribi a la meitat del seu cicle de vida est\xc3\xa0 previst millorar el tanc substituint el motor per un model de 1600 CV, un nou blindatge modular i la instal\xc2\xb7laci\xc3\xb3 d'un sistema millorat de comandament i control denominat SICCONA._NEWLINE_Des de fa anys tamb\xc3\xa9 hi ha dissenyada una segona versi\xc3\xb3 del C1 Ariete, que canvia el can\xc3\xb3 manual per un d'autom\xc3\xa0tic amb una direcci\xc3\xb3 de tir m\xc3\xa9s avan\xc3\xa7ada. Tot i aix\xc3\xad, no est\xc3\xa0 previst d'iniciar la producci\xc3\xb3 d'aquest model."